เจ๊กุ้งซัดตร.ภ.7 บิดสำนวน ยันไม่เห็น726
ผบช.ก.ระบุแม่ค้าหวยต้นเรื่อง โยกพตท.-รตอ.กาญจน์เข้าป. ผู้การสุทธิดอดรายงานตัวแล้ว,แฉ เจ๊กุ้ง พยานปากสำคัญถึงกับอึ้ง หลังพบสำนวนคดีที่ตำรวจ บช.ภ.7 ทำบิดเบือนคำให้การของเจ้าตัว ขณะที่ ฐิติราช หนองหารพิทักษ์ ผบช.ก. เผยคดี,หวย 30 ล้าน, มีแผนประทุษกรรมเหมือนที่เคยเกิดใน จ.บุรีรัมย์ ผู้ค้าสลากอยากได้ส่วนแบ่ง เลยโทร.หาลูกค้าจนเกิดเป็นประเด็น ด้านสำนักงานกำลังพลทำหนังสือด่วนให้รอง ผกก. (สอบสวน) และพนักงานสอบสวน สภ. เมืองกาญจนบุรี ผู้รับผิดชอบสำนวน ย้ายขาดจากตำแหน่งเดิมมาปฏิบัติหน้าที่กองปราบฯ ส่วน สุทธิ พวงพิกุล ผบก.ภ.จ.กาญจนบุรี ดอดเข้ารายงานตัวที่ ศปก.ตร.เรียบร้อย,ยังเป็นที่เฝ้าจับตาของคนทั่วประเทศ กับบทสรุปของคดีแย่งสิทธิครอบครองลอตเตอรี่รางวัลที่ 1 จำนวน 5 ใบ มูลค่า 30 ล้านบาท ระหว่าง หมวดจรูญ ร.ต.ท.จรูญ วิมล อดีตตำรวจเกษียณอายุราชการ กับ ครูปรีชา นายปรีชา ใคร่ครวญ ครูโรงเรียนเทพมงคลรังษี จ.กาญจนบุรี ต่อมามีการโอนคดีจากตำรวจ สภ.เมืองกาญจนบุรี สังกัด บช.ภ.7 ให้พนักงานสอบสวนกองปราบฯ รื้อคดีใหม่ตามคำสั่งของ พล.ต.อ.จักรทิพย์ ชัยจินดา ผบ.ตร. หลังพบพฤติกรรมไม่เหมาะสมของนายตำรวจหลายรายใน จ.กาญจนบุรี กระทั่งมีคำสั่งให้ พล.ต.ต.สุทธิ พวงพิกุล ผบก.จ.กาญจนบุรี ย้ายขาดจากตำแหน่งเดิมไปปฏิบัติหน้าที่ประจำศูนย์ปฏิบัติการสำนักงานตำรวจแห่งชาติ (ศปก.ตร.) ท่ามกลางกระแสข่าวชุดคลี่คลายคดีนำโดย พล.ต.อ.จักรทิพย์ ชัยจินดา ผบ.ตร.เตรียมแถลงปิดคดีหลังสามารถพิสูจน์ทราบเจ้าของลอตเตอรี่ตัวจริง พร้อมดำเนินการเอาผิดกับผู้เกี่ยวข้องอีกหลายราย,ที่กองบัญชาการตำรวจนครบาล (บช.น.) เมื่อเวลา 12.00 น. วันที่ 23 ก.พ. พล.ต.ท.ฐิติราช หนองหารพิทักษ์ ผบช.ก. เปิดเผยความคืบหน้าของคดีนี้ว่า ขณะนี้เป็นช่วงของการดำเนินการเก็บรายละเอียดในส่วนที่เหลือต้องใช้เวลาค่อนข้างนานเพราะคดีนี้มีตัวละครเยอะ ต้องตรวจสอบรายละเอียดให้รอบคอบว่าแต่ละคนให้การอย่างไร ภายใต้เหตุผลใด ต้องให้ความเป็นธรรมทุกฝ่าย ไม่ว่าใครจะเข้าใจอะไรคลาดเคลื่อน เห็นหรือได้ยินอะไร ต้องตรวจสอบอย่างละเอียดรอบคอบพิสูจน์ทราบทั้งหมด กรณีที่เกิดขึ้นต้องให้โอกาสทุกคน ที่กล่าวมาไม่ได้ให้เห็นใจตำรวจ แต่การทำงานทุกสาขาอาชีพนอกจากองค์ความรู้ ต้องมีทักษะประสบการณ์เข้ามาเกี่ยวข้อง เมื่อมีคน 2 คนมาแจ้งความพนักงานสอบสวนจะเชื่อใคร ในเมื่ออีกคนจำอะไรไม่ได้เลย ส่วนอีกคนพูดรายละเอียดได้ดี ทำให้เกิดความน่าสงสัยอีกฝั่งหนึ่งและเกิดความเชื่ออีกฝั่งหนึ่ง แต่การทำงานของตำรวจจะอาศัยความเชื่อไม่ได้ ทุกอย่างต้องขึ้นอยู่กับพยานหลักฐานเป็นสิ่งที่ให้คำตอบได้มากสุด,พล.ต.ท.ฐิติราชกล่าวต่ออีกว่า ขณะนี้ยังไม่สามารถชี้ ร.ต.ท.จรูญอาจเป็นผู้เก็บลอตเตอรี่ได้ ขอให้ พล.ต.อ.จักรทิพย์ ชัยจินดา ผบ.ตร. เป็นผู้ให้คำตอบในวันที่ 28 ก.พ. คดีนี้ถือเป็นปรากฏการณ์ที่สังคมต้องตั้งข้อสังเกตว่า สังคมมีคนแบบนี้ได้อย่างไร จากจริงเป็นเท็จ จากเท็จเป็นจริง แล้วตำรวจที่ประสบการณ์น้อยฟังแล้วเชื่อ พอเชื่อเสร็จทนายออกมาเคลื่อนไหวตำรวจกลัวโดนฟ้อง ก็ปล่อยให้เข้าสู่กระบวนการทางศาล กรณีนี้เริ่มต้นไม่ได้มีการทุจริตแต่อย่างใด แต่ทั้งหมดเกิดจากความเชื่อและต้องมีคนใดคนหนึ่งโกหกอย่างแน่นอน,ผมขอให้สังคมมั่นใจการทำงานของตำรวจ หากไม่มั่นใจตำรวจพื้นที่ก็ให้มาร้องทุกข์ที่กองบัญชาการ ตำรวจสอบสวนกลาง (บช.ก.) เนื่องจากมีหน่วยงานที่คานอำนาจกันอยู่ ไม่มีผู้มีอิทธิพลมาเกี่ยวข้อง ตำรวจ พื้นที่อาจรู้จักคนในพื้นที่เหมือนกรณีครูปรีชา ไม่มีใครในตลาดไม่รู้จัก คดีนี้มีแผนประทุษกรรมคล้ายกับคดีที่เกิดขึ้นใน จ.บุรีรัมย์ เกิดจากผู้ค้าลอตเตอรี่อยากมีส่วนได้ส่วนเสีย เลยโทร.หาลูกค้าประจำจนเกิดเป็นประเด็นขึ้นมา พล.ต.ท.ฐิติราชกล่าว,พล.ต.ท.ฐิติราช ยังระบุถึงกรณีพยานหลักฐานหายไปจากโต๊ะทำงานพนักงานสอบสวนผู้รับผิดชอบคดีนี้ ว่า จะต้องดำเนินการตรวจสอบให้จนสุดทาง ส่วนจะมีคนในกระทำหรือไม่ ยังไม่ทราบ หากมีหลักฐาน เกี่ยวข้องไปถึงผู้ใดต้องดำเนินการเอาผิดหมด แต่หากไม่มีก็ถือเป็นเรื่องสุดวิสัย เพราะคดีนี้เกิดขึ้นมานานกว่า 2 เดือนก่อนมาถึงมือ บช.ก. ส่วนจะมีการ ร้องทุกข์กล่าวโทษกับ พล.ต.ต.สุทธิ พวงพิกุล ผบก.ภ.จ. กาญจนบุรีหรือไม่นั้น ต้องถามสำนักงานตำรวจแห่งชาติ (ตร.) ว่าจะดำเนินการอย่างไร เรื่องที่เกิดขึ้นต้องขอบคุณทุกคนที่ออกมาแสดงความคิดเห็น ทั้งนักวิชาการ ทนายความ ถือเป็นกระบวนการตรวจสอบของสังคมอีกรูปแบบหนึ่ง แต่บางครั้งส่งผลกระทบต่อการทำงานของตำรวจ โดยเฉพาะตำรวจในพื้นที่อาจเกิดอาการตกใจง่าย ทนายขู่จะฟ้องก็เลยกอดคอไปด้วยกัน ส่วนที่มีการนำข้อมูลในสำนวนออกมาเปิดเผยต่อสังคมนั้น ยังสงสัยอยู่ เนื่องจาก บช.ก.ทำงานทางลับมาตลอด ต่อไปต้องระวังให้มากกว่านี้,ที่กองบังคับการปราบปราม (บก.ป.) เวลา 11.00 น. พล.ต.ต.ไมตรี ฉิมเฉิด ผบก.ป. เดินลงจากอาคารสำนักงานผู้บังคับบัญชา บก.ป. เปิดเผยสั้นๆกับผู้สื่อข่าวที่มารอทำข่าว ว่าวันนี้มีประชุมแต่ไม่บอกว่าที่ไหน ไม่ต้องรอ ต่อไปนี้ไม่มีประชุมชุดทำงานคดีนี้ที่กองปราบฯแล้ว,มีรายงานว่า เมื่อช่วงเย็นของวันที่ 22 ก.พ. ตำรวจกองปราบฯเชิญตัว นางดุษดี ถิ่นทุ่งทอง หรือเจ๊กุ้ง เจ้าหน้าที่หน่วยงานราชการแห่งหนึ่งใน จ.กาญจนบุรี มาสอบปากคำที่ กก.5 บก.ป. ถึงความสอดคล้องกับสำนวนเดิมที่ตำรวจ บช.ภ. 7 เคยสอบปากคำไว้ ซึ่งนางดุษดี หรือเจ๊กุ้ง ให้การเป็นประโยชน์ต่อรูปคดีโดยเฉพาะในประเด็นเห็นลอตเตอรี่เลขท้าย 726 โผล่ออกมาจากกระเป๋าเสื้อครูปรีชา เจ้าตัวให้การยืนยันว่าเห็นครูปรีชาซื้อลอตเตอรี่บนแผง มีเลข 26 จึงขอแบ่งซื้อ แต่ไม่ได้เห็นเลข 726 ในกระเป๋าเสื้อครูปรีชา ทั้งนี้ นางดุษดีแปลกใจว่าในสำนวนของตำรวจ บช.ภ.7 ระบุเช่นนี้ได้อย่างไร นอกจากนี้ ในสำนวนของตำรวจ บช.ภ.7 ระบุว่า นางดุษดีไปตลาดเรดซิตี้ ในวันอังคารที่ 31 ต.ค. แต่เจ้าตัวระบุว่า ไปที่ตลาดดังกล่าวในวันศุกร์ที่ 27 ต.ค. สอดคล้องกับการที่มีพยานเห็นนางดุษดีสวมใส่ชุดผ้าไทยตรงกับข้อมูลที่ทำงานต้นสังกัดมีนโยบายให้เจ้าหน้าที่ใส่ชุดผ้าไทยทุกวันศุกร์ จึงเชื่อได้ว่านางดุษดีและครูปรีชาเจอกันที่ตลาดเรดซิตี้วันศุกร์ที่ 27 ต.ค. ไม่ใช่วันที่ 31 ต.ค. หลังสอบปากคำนานหลายชั่วโมงนางดุษดี จึงเดินทางกลับไปในเวลาประมาณห้าทุ่มของวันเดียวกัน,มีรายงานเพิ่มเติมด้วยว่า กองทะเบียนพล สำนักงานกำลังพล ตร. ทำหนังสือบันทึกข้อความด่วนที่สุด ที่ 0009232/960 ลงวันที่ 22 ก.พ.61 เรื่องให้ข้าราชการตำรวจปฏิบัติราชการในสังกัด ตร. ให้ พ.ต.ท.ชูวิทย์ เจริญนาค รอง ผกก. (สอบสวน) สภ.เมืองกาญจนบุรี และ ร.ต.อ.จิรยุทธ์ ชัชรินทร์กุล รอง สว. (สอบสวน) สภ. เมืองกาญจนบุรี สองนายตำรวจที่มีส่วนเกี่ยวข้องในสำนวนคดีหวย 30 ล้านบาทของ บช.ภ.7 มาปฏิบัติราชการที่ บก.ป. โดยขาดจากตำแหน่งเดิม เพื่อปฏิบัติหน้าที่ตามที่ ผบก.ป. มอบหมาย ตั้งแต่วันที่ 22 ก.พ.61 เป็นต้นไป ขณะที่ พ.ต.อ.ทศพร ปทุมยา ผกก.สภ.เมืองกาญจนบุรี ต้นสังกัดของนายตำรวจทั้งสองมีหนังสือด่วนที่สุดที่ 0022 (กจ.) 34/1489 ลงวันที่ 23 ก.พ.61 ระบุให้ตำรวจทั้ง 2 นาย เดินทางมาปฏิบัติหน้าที่ที่ บก.ป.ตามที่ ตร.สั่งการแล้ว ตั้งแต่เวลา 11.00 น. วันที่ 23 ก.พ.61,สำหรับสาเหตุของการย้ายนายตำรวจทั้งสองนายนั้น เนื่องมาจาก ร.ต.อ.จิรยุทธ์ เป็นพนักงานสอบสวนผู้รับผิดชอบสำนวนคดีนี้ พบมีการเปลี่ยนแปลงคำให้การของพยานในสำนวนหลายครั้ง ด้วยการเพิ่มข้อเท็จจริงที่ได้มาภายหลังลงไปในคำให้การเดิมและลงวันที่ย้อนหลัง ขณะที่ พ.ต.ท.ชูวิทย์ มีส่วนเกี่ยวข้องในเรื่องของการที่สั่งการด้วยวาจาโดยให้ ร.ต.อ.จิรยุทธ์ เปลี่ยนแปลงคำให้การในสำนวนหลาย ครั้ง โดยเฉพาะคำให้การของเจ๊บ้าบิ่น และเจ๊พัช เพื่อให้กลมกลืนสอดคล้อง เสมือนเป็นการสอบสวนข้อ เท็จจริงครั้งแรก ทำให้พยานหลักฐานของฝ่ายครูปรีชามีน้ำหนักจนน่าเชื่อถือ ส่งผลต่อการมีความเห็นทางคดี อีกทั้ง พ.ต.ท.ชูวิทย์ ยังเป็นผู้ลงนามในหนังสืออายัดเงินบัญชีของ ร.ต.ท.จรูญ ตามคำสั่งของ พล.ต.ต.สุทธิ พวงพิกุล ผบก.ภ.จ.กาญจนบุรี ด้วย,ที่สำนักงานตำรวจแห่งชาติ เย็นวันเดียวกัน พล.ต.ท.สุรพล พินิจชอบ ผบช.ประจำ สง.ผบ.ตร.ในฐานะรอง ผอ.ศปก.ตร.เปิดเผยว่าวันที่ 23 ก.พ. เวลาประมาณ 16.30 น. พล.ต.ต.สุทธิ พวงพิกุล ผบก.ภ.จ.กาญจนบุรี เดินทางมารายงานตัวตามคำสั่ง ศปก.ตร.ที่ 10/2560 จากนั้นได้ไปลงบันทึกประจำวันที่ ศปก.ตร. ชั้น 20 อาคาร 1 ตร. เรียบร้อยแล้ว โดยมอบหมายหน้าที่ให้ร่วมประชุม ศปก.ตร.และร่วมงานพัฒนา ศปก.ตร. ในวันจันทร์ที่ 26 ก.พ. พล.ต.ต.สุทธิ ต้องมาปฏิบัติราชการที่ ศปก.ตร. ทั้งนี้รายงานให้ พล.ต.อ.สุชาติ ธีระสวัสดิ์ จตช. ฐานะ ผอ.ศปก.ตร. ทราบแล้ว,อีกด้านที่ จ.กาญจนบุรี นายปรีชา ใคร่ครวญ ครูชำนาญการพิเศษโรงเรียนเทพมงคลรังษี ให้สัมภาษณ์กับผู้สื่อข่าวว่า ต้องขออนุญาตไม่ให้ไปทำข่าวที่โรงเรียนอีก เพราะผู้บริหารโรงเรียนห้าม เพิ่งทราบวันนี้ ร.ต.ท.จรูญ วิมูล ไปแจ้งความจับนางรัตนาพร สุภาทิพย์ หรือเจ๊บ้าบิ่น ว่าขายลอตเตอรี่ 30 ล้านเกินราคาให้ตน จึงอยากจะฝากถามหมวดจรูญว่า ตกลงลอตเตอรี่เป็นของใคร เพราะฝ่ายโน้นแจ้งความว่าเจ๊บ้าบิ่นได้ขายลอตเตอรี่เกินราคาให้ตน,ส่วนที่ สภ.เมืองกาญจนบุรี ผู้สื่อข่าวเดินทางมาปักหลักเตรียมทำข่าวจำนวนมาก หลังทราบข่าวนางรัตนาพร สุภาทิพย์ หรือเจ๊บ้าบิ่น และ น.ส.พัชริดา พรมตา หรือ เจ๊พัช เดินทางมาให้การกับพนักงานสอบสวนตามหมายเรียกในคดีหวย 30 ล้านบาท กระทั่งเวลา 11.00 น. ทั้งสองเดินทางมาด้วยรถเก๋งคันเดียวกัน แต่พอเห็นบรรดาผู้สื่อข่าวทั้งคู่รีบกลับขึ้นรถขับรถออกไปทันที โดยที่ยังไม่ได้เข้าพบกับพนักงานสอบสวนตามนัดหมาย
แฉ เจ๊กุ้ง พยานปากสำคัญถึงกับอึ้ง หลังพบสำนวนคดีที่ตำรวจ บช.ภ.7 ทำบิดเบือนคำให้การของเจ้าตัว
หวย 30 ล้าน,เจ๊กุ้ง,พยานสำคัญ,ตำรวจภาค 7,ข่าวหน้า1,ข่าวทั่วไป